Ehdotus NEUVOSTON PÄÄTÖS Euroopan unionin ja Seychellien tasavallan välisen, Seychellien lipun alla purjehtivien kalastusalusten pääsyä EU:n lainkäyttövaltaan kuuluville Mayotten vesille ja Mayotten meriluonnonvaroihin koskevan sopimuksen allekirjoittamisesta Euroopan unionin puolesta ja sopimuksen väliaikaisesta soveltamisesta /* COM/2014/0138 final - 2014/0078 (NLE) */





PERUSTELUT 1. EHDOTUKSEN TAUSTA EU:n ja Seychellien väliseen kalastussopimukseen tehtävästä uudesta pöytäkirjasta toukokuussa 2013 käytyjen neuvottelujen aikana Seychellit pyysi, että neuvoteltaisiin sopimus, joka sallisi Seychellien lipun alla purjehtivien alusten pääsyn EU:n lainkäyttövaltaan 1. tammikuuta 2014 alkaen kuuluville Mayotten vesille. Tämä mahdollistaisi Seychellien lipun alla purjehtivien alusten pääsyn Mayotten vesille vielä 1. tammikuuta 2014 jälkeenkin. Seychellien lipun alla purjehtivat alukset voivat nykyisin kalastaa Mayotten vesillä Mayotten prefektin ja Seychellien lipun alla purjehtivien alusten omistajien välisen sopimuksen nojalla. Tähän asti Mayotten vesillä on kalastanut yksityisen sopimuksen nojalla keskimäärin kahdeksan Seychellien kurenuotta-alusta. Kyseisen sopimuksen mukaan alukset maksavat lisenssimaksunsa suoraan Mayottelle. 2. INTRESSITAHOJEN KUULEMINEN JA VAIKUTUSTEN ARVIOINTI Tonnikalakantojen laajasti vaeltavan luonteen vuoksi sopimus on Seychellien laivastolle strategisesti tärkeä. Sopimus myös lujittaa entisestään EU:n ja Seychellien välisiä suhteita. Se täydentää jo olemassa olevaa sopimusta, jonka nojalla EU:n aluksilla on pääsy Seychellien kalavaroihin, ja lujittaa siten Seychelleille annettavaa poliittista viestiä siitä, että Seychellit on EU:n tärkein kumppani kyseisellä alueella. Sen vuoksi on EU:n edun mukaista allekirjoittaa, soveltaa väliaikaisesti ja tehdä tämä sopimus Seychellien kanssa. 3. EHDOTUKSEEN LIITTYVÄT OIKEUDELLISET NÄKÖKOHDAT Eurooppa-neuvosto hyväksyi 11. heinäkuuta 2012 päätöksen Mayotten aseman muuttamisesta siten, että Mayotte saa 1. päivästä tammikuuta 2014 syrjäisimmän alueen aseman nykyisen merentakaisen maan ja alueen aseman sijaan (EUVL L 204, 31.7.2012). Tämän seurauksena Mayotten nykyinen talousvyöhyke katsotaan 1. tammikuuta 2014 alkaen EU:n vesiin kuuluvaksi. Komissio sai 14. lokakuuta valtuutuksen aloittaa nämä neuvottelut, ja neuvottelut Seychellien kanssa aloitettiinkin pian sen jälkeen ja saatiin päätökseen 15. marraskuuta 2013. 4. TALOUSARVIOVAIKUTUKSET Koska kyseessä on Seychellien lipun alla purjehtivien kalastusalusten pääsy EU:n lainkäyttövaltaan kuuluville vesille, EU:n talousarvioon ei kohdistu rahoitusvaikutuksia menojen muodossa. 5. LISÄTIEDOT Sopimuksessa määrätään rajoitetulle määrälle aluksia pääsy kuuden vuoden ajaksi Mayotten vesille, jotka 1. päivästä tammikuuta 2014 alkaen kuuluvat EU:n lainkäyttövaltaan. Tämä on johdonmukaista Mayotten ja laivanvarustajien välisen nykyisen sopimuksen tarjoamien kalastusmahdollisuuksien kanssa. Kalastusmahdollisuuksissa otettaisiin huomioon Intian valtameren tonnikalatoimikunnan (IOTC) tieteelliset lausunnot kapasiteetin vähentämisen ja kalavarojen säilyttämisen suhteen. Kalavaroihin pääsyä varten Seychellien alusten omistajien on haettava maksullista kalastuslupaa. Näistä luvista suoritettavat maksut olisivat johdonmukaisia niiden kokonaismäärien kanssa, joista hiljattain sovittiin Seychellien kanssa EU:n ja Seychellien välisen kalastuskumppanuussopimuksen uudessa pöytäkirjassa. Lupamaksut olisivat ainoa uuden sopimuksen mukainen taloudellinen korvaus, ja ne maksettaisiin suoraan Mayottelle, jotta se voisi kehittää hallinto- ja valvontakapasiteettiaan, kalastuksen hallintaa sekä toimintaedellytyksiään. Ehdotuksella ei olisi taloudellisia vaikutuksia Seychellien hallitukselle. 2014/0078 (NLE) Ehdotus NEUVOSTON PÄÄTÖS Euroopan unionin ja Seychellien tasavallan välisen, Seychellien lipun alla purjehtivien kalastusalusten pääsyä EU:n lainkäyttövaltaan kuuluville Mayotten vesille ja Mayotten meriluonnonvaroihin koskevan sopimuksen allekirjoittamisesta Euroopan unionin puolesta ja sopimuksen väliaikaisesta soveltamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 5 kohdan kanssa, ottaa huomioon komission ehdotuksen[1], sekä katsoo seuraavaa: (1) Eurooppa-neuvosto hyväksyi 11 päivänä heinäkuuta 2012 päätöksen (2012/419/EU)[2] Mayotten aseman muuttamisesta 1 päivästä tammikuuta 2014 Euroopan unioniin nähden. (2) Neuvosto valtuutti komission neuvottelemaan Euroopan unionin puolesta Seychellien tasavallan kanssa tehtävästä sopimuksesta, joka koskee Seychellien tasavallan lipun alla purjehtivien kalastusalusten pääsyä Euroopan unionin vesille ja meriluonnonvaroihin Mayotten rannikon edustalla sijaitsevalla talousvyöhykkeellä. (3) Neuvottelujen tuloksena uusi sopimus parafoitiin 15 päivänä marraskuuta 2013. (4) On unionin edun mukaista panna täytäntöön Seychellien tasavallan kanssa tehty kalastusalan sopimus, jossa vahvistetaan Seychellien kalastusmahdollisuudet ja määritellään edellytykset vastuullisen ja kestävän kalastuksen edistämiseksi Euroopan unionin lainkäyttövaltaan kuuluvilla Mayotten vesillä. Sen vuoksi on aiheellista hyväksyä sopimus unionin puolesta. (5) Sopimuksen 8 artiklassa perustetaan sekakomitea valvomaan sopimuksen soveltamista. Sopimuksen mukaan sekakomitea voi myös hyväksyä tiettyjä sopimukseen tehtäviä muutoksia. Tällaisten muutosten hyväksymisen helpottamiseksi on aiheellista valtuuttaa Euroopan komissio tietyin edellytyksin hyväksymään ne yksinkertaistettua menettelyä noudattaen. (6) Jotta Mayotten viranomaiset voivat panna täytäntöön yhteisen kalastuspolitiikan säännöt siitä päivästä alkaen, jona Mayotte saa syrjäisimmän alueen aseman, on tarpeen ottaa käyttöön tarkoituksenmukaiset hallinnolliset puitteet, valvontatoimet ja fyysinen infrastruktuuri sekä varmistaa toimintaedellytysten asianmukainen kehittäminen. Tällä edistetään myös unionin kansainvälisten raportointivelvollisuuksien täyttymistä. Mayotten kalastusviranomaisille olisi sen vuoksi varmistettava tarvittava rahoitus laivanvarustajien Mayottelle suoraan maksamien maksujen kautta saatavien varojen välityksellä. (7) Seychellien lipun alla purjehtiva kalastuslaivasto on harjoittanut toimintaa Mayotten vesillä usean vuoden ajan Mayotten ja laivanvarustajien välisen järjestelyn perusteella, ja järjestelyn mukaisesti laivanvarustajat maksoivat Mayottelle lisenssimaksun pääsystä kalastamaan sen vesille. Seychellien laivaston ja Ranskan syrjäisimpiin alueisiin kuuluvan Mayotten paikallisyhteisön välille on näin muodostunut lujat siteet. Kalastustoiminnan jatkumisen ja siitä Mayottelle aiheutuvien hyötyjen varmistamiseksi on tarkoituksenmukaista, että kaikki tämän sopimuksen mukaisiin lupiin ja saaliisiin liittyvät maksut käytetään suoraan Mayotten paikallisyhteisön hyödyksi. (8) Sopimus olisi allekirjoitettava unionin puolesta sillä varauksella, että sopimuksen tekeminen saatetaan päätökseen. (9) Jotta Euroopan unionin alukset voisivat jatkaa kalastustoimintaansa, uutta sopimusta olisi sovellettava väliaikaisesti siitä päivästä, jona molemmat sopimuspuolet allekirjoittavat sopimuksen, ON HYVÄKSYNYT TÄMÄN PÄÄTÖKSEN: 1 artikla Hyväksytään Euroopan unionin puolesta unionin ja Seychellien tasavallan välisessä sopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn kalastussopimuksen allekirjoittaminen sillä varauksella, että kyseisen sopimuksen tekeminen saatetaan päätökseen. Sopimuksen teksti on tämän päätöksen liitteenä. 2 artikla 1. Ranskalla on toimivalta kerätä sen syrjäisimpiin alueisiin kuuluvan Mayotten puolesta lupiin ja saaliisiin liittyvät maksut ja muut maksut, jotka Seychellien alusten käyttäjät suorittavat pääsystä kalastamaan Mayotten ympärillä oleville EU:n vesille sopimuksen liitteessä olevan III luvun 1 jakson 8 ja 9 kohdan sekä 2 jakson määräysten mukaisesti. Ranska käyttää nämä tulot tarkoituksenmukaisten hallinnollisten puitteiden, valvontatoimien ja fyysisen infrastruktuurin käyttöönottoon sekä tarvittavien toimintaedellytysten kehittämiseen, jotta Mayotten hallinto voi täyttää yhteisen kalastuspolitiikan vaatimukset. 2. Ranska toimittaa komissiolle pankkitilitiedot. 3. Ranska toimittaa sopimuksen kunkin täytäntöönpanovuoden lopussa komissiolle yksityiskohtaisen kertomuksen kalastusluvan saaneiden alusten suorittamista maksuista ja niiden käytöstä. 3 artikla Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta. 4 artikla Sopimusta sovelletaan väliaikaisesti päivästä, jona molemmat sopimuspuolet allekirjoittavat sopimuksen, sen voimaantuloon asti. 5 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL C, , s. [2] EUVL L 204, 31.7.2012. LIITE Euroopan unionin ja Seychellien tasavallan välinen sopimus Seychellien lipun alla purjehtivien kalastusalusten pääsystä EU:n lainkäyttövaltaan kuuluville Mayotten vesille ja Mayotten meriluonnonvaroihin Euroopan unioni, jäljempänä ’EU’, ja Seychellien tasavalta, jäljempänä ’Seychellit’, jäljempänä ’sopimuspuolet’, jotka OTTAVAT HUOMIOON EU:n ja Seychellien läheiset yhteistyösuhteet ja erityisesti Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä tehdyn kumppanuussopimuksen (Cotonoun sopimus), sekä sopimuspuolten yhteisen halun tiivistää näitä suhteita, TOTEAVAT, että EU:n ja Seychellien välille on muodostunut Euroopan talousyhteisön ja Seychellien tasavallan välisen Seychellien rannikon edustalla harjoitettavaa kalastusta koskevan, vuonna 1987 tehdyn sopimuksen ansiosta tiiviit suhteet kalastuksen alalla. Kyseistä sopimusta lujitettiin sopimuspuolten kesken vuonna 2006 tehdyllä kalastuskumppanuussopimuksella, joka on edelleen voimassa ja joka on pantu täytäntöön sopimukseen kuuluvalla pöytäkirjalla, OTTAVAT HUOMIOON Yhdistyneiden Kansakuntien merioikeusyleissopimuksen määräykset, OVAT TIETOISIA vuonna 1995 pidetyssä FAO:n konferenssissa hyväksytyissä vastuullisen kalastuksen toimintasäännöissä olevien periaatteiden merkityksestä, TOTEAVAT LISÄKSI, että EU ja Seychellit ovat molemmat osapuolina Intian valtameren tonnikalatoimikunnassa (IOTC), joka on Intian valtameren tonnikalan ja sen lähilajien hoidosta huolehtiva hallitustenvälinen organisaatio, OVAT VAKAASTI PÄÄTTÄNEET edistää yhdessä ja yhteisen edun mukaisesti vastuullisen kalastuksen toteuttamista turvatakseen pitkällä aikavälillä meren elollisten luonnonvarojen säilyttämisen ja kestävän hyödyntämisen, OVAT VAKUUTTUNEITA siitä, että tällaisessa yhteistyössä on toteutettava aloitteita ja toimenpiteitä, jotka ovat toisiaan täydentäviä, johdonmukaisia ja pyrkimysten synergiaedut turvaavia, riippumatta siitä, toteutetaanko ne yhdessä vai erikseen, HALUAVAT vahvistaa yksityiskohtaiset säännöt ja edellytykset, jotka koskevat Seychellien alusten kalastustoimintaa EU:n vesillä ja Seychellien tukea vastuullisen kalastuksen edistämiseksi kyseisillä vesillä, SOPIVAT SEURAAVAA: 1 artikla Soveltamisala Tässä sopimuksessa vahvistetaan ne periaatteet, säännöt ja menettelyt, jotka koskevat: – taloudellista, rahoituksellista, teknistä ja tieteellistä kalastusalan yhteistyötä, jonka tavoitteena on edistää vastuullista kalastusta EU:n vesillä kalavarojen säilyttämisen ja kestävän hyödyntämisen turvaamiseksi; – Seychellien kalastusalusten EU:n vesille pääsyn edellytyksiä, sellaisina kuin ne määritellään liitteessä; – järjestelyitä kalastuksen valvomiseksi EU:n vesillä sen varmistamiseksi, että edellä mainittuja sääntöjä ja edellytyksiä noudatetaan, kalakantojen säilyttämiseksi ja hoitamiseksi toteutetaan tehokkaita toimenpiteitä ja laitonta, ilmoittamatonta ja sääntelemätöntä kalastusta ehkäistään. 2 artikla Määritelmät Tässä sopimuksessa tarkoitetaan: a) ’Seychellien viranomaisilla’ Seychellien kalastusviranomaista; b) ’Seychellien aluksilla’ Seychellien lipun alla purjehtivia ja Seychelleillä rekisteröityjä aluksia; c) ’EU:n viranomaisilla’ Euroopan komissiota; d) ’EU:n vesillä’ EU:n lainkäyttövaltaan kuuluvia Mayotten vesiä; e) ’sekakomitealla’ komiteaa, joka koostuu Euroopan unionin ja Seychellien edustajista ja jonka tehtävät kuvataan tämän sopimuksen 8 artiklassa. . 3 artikla Tämän sopimuksen täytäntöönpanossa sovellettavat periaatteet ja tavoitteet 1. Sopimuspuolet sitoutuvat edistämään vastuullista kalastusta EU:n vesillä noudattaen periaatetta, joka kieltää kyseisillä vesillä kalastavien eri laivastojen syrjimisen, sanotun kuitenkaan rajoittamatta saman maantieteellisen alueen kehitysmaiden kanssa tehtyjen sopimusten noudattamista, vastavuoroiset kalastussopimukset mukaan luettuina. 2. Tämän sopimuksen mukaisesti harjoitettavaa kalastusta koskevien sääntöjen on oltava Intian valtameren tonnikalatoimikunnan (IOTC) päätöslauselmien mukaisia. 3. Sopimuspuolet sitoutuvat varmistamaan, että tämä sopimus pannaan täytäntöön EU:n yhteisen kalastuspolitiikan periaatteiden sekä hyvän taloudellisen ja sosiaalisen hallinnon periaatteiden mukaisesti. 4 artikla Tilastollinen ja tieteellinen yhteistyö vastuullisen kalastuksen alalla 1. EU ja Seychellit seuraavat tämän sopimuksen keston ajan kalavarojen tilan kehitystä EU:n vesillä; jommankumman sopimuspuolen pyynnöstä voidaan tarvittaessa järjestää yhteinen tieteellinen kokous. 2. Sopimuspuolet myös vaihtavat keskenään elollisten luonnonvarojen hoitamiseksi ja säilyttämiseksi mahdollisesti tarvittavia tilastotietoja, biologisia tietoja sekä säilyttämistä ja ympäristöä koskevia tietoja, ja tekevät yhteistyötä asiaa koskevissa tieteellisissä kokouksissa. 3. Sopimuspuolet voivat tarvittaessa kuulla toisiaan IOTC:n antamien parhaiden käytettävissä olevien tieteellisten lausuntojen perusteella tämän sopimuksen 8 artiklassa määrätyssä sekakomiteassa sopiakseen EU:n meriluonnonvarojen kestävää hoitoa edistävistä toimenpiteistä. 5 artikla Seychellien alusten pääsy kalastamaan EU:n vesille 1. EU sitoutuu siihen, että Seychellien alukset saavat harjoittaa kalastustoimintaa EU:n vesillä tämän sopimuksen ja sen liitteen mukaisesti. 2. Seychellien on varmistettava, että sen alukset noudattavat tämän sopimuksen määräyksiä sekä kalastusta koskevaa EU:n lainsäädäntöä. 6 artikla Kalastusluvat 1. Seychellien kalastusalukset voivat harjoittaa kalastusta EU:n vesillä ainoastaan, jos niillä on mukanaan tämän sopimuksen nojalla myönnetty kalastuslupa tai sen jäljennös. 2. Kalastusluvan alukselle saamista koskeva menettely, sovellettavat maksut ja maksutapa, jota laivanvarustajien on käytettävä, vahvistetaan liitteessä. 7 artikla Pyynnin kohteena olevat lajit Kalastuslupia voidaan myöntää yksinomaan laajasti vaeltavien lajien pyyntiin (Yhdistyneiden Kansakuntien vuoden 1982 merioikeusyleissopimuksen liitteessä 1 luetellut lajit), lukuun ottamatta Alopiidae- ja Sphyrnidae -heimoja sekä seuraavia lajeja: Cetorhinus maximus, Rhincodon typus, Carcharodon carcharias, Carcharhinus falciformis, Carcharhinus longimanus. 8 artikla Sekakomitea 1. Tämän sopimuksen soveltamista valvomaan perustetaan sekakomitea. Sekakomitean tehtävänä on a) valvoa tämän sopimuksen toteutumista, tulkintaa ja soveltamista; b) toimia välittäjänä molemmille osapuolille tärkeissä kalastusta koskevissa kysymyksissä; c) toimia foorumina, jolla tämän sopimuksen tulkinnasta tai soveltamisesta syntyvät erimielisyydet voidaan ratkaista sovintoteitse; d) arvioida tarvittaessa uudelleen kalastusmahdollisuuksien ja niitä vastaavan taloudellisen korvauksen taso tieteellisten lausuntojen perusteella; e) päättää tarvittaessa tämän sopimuksen ja liitteen teknisten määräysten tarkistamisesta; f) hoitaa muita sopimuspuolten päättämiä tehtäviä. 2. Sekakomitea kokoontuu vähintään kerran vuodessa vuoroin EU:ssa, vuoroin Seychelleillä, ja sen puheenjohtajana toimii kokousta isännöivä osapuoli. Se kokoontuu ylimääräiseen istuntoon jommankumman osapuolen pyynnöstä. 9 artikla Kalastusmahdollisuuksien mukauttaminen sekakomitean päätöksellä Kuten tämän sopimuksen 8 artiklassa määrätään, sekakomitea voi arvioida liitteessä olevassa II luvussa tarkoitettuja kalastusmahdollisuuksia uudelleen, ja niitä voidaan mukauttaa sekakomitean päätöksellä, jos IOTC:n suositusten ja päätöslauselmien mukaan tällaisella mukautuksella varmistetaan tonnikalan ja sen lähilajien kestävä hoito Intian valtamerellä. 10 artikla Sopimuksen täytäntöönpanon keskeyttäminen 1. Tämän sopimuksen täytäntöönpano keskeytetään jommankumman sopimuspuolen aloitteesta sopimuksen 8 artiklassa määrätyssä sekakomiteassa käytyjen kuulemisten jälkeen ja sopimuspuolten yhteisestä sopimuksesta, jos a) epätavalliset olosuhteet, jotka eivät ole luonnonilmiöitä, estävät kalastustoiminnan harjoittamisen EU:n vesillä sijaitsevilla kalastusalueilla; b) sopimuspuolet ovat eri mieltä tämän sopimuksen ja sen liitteen tulkinnasta ja täytäntöönpanosta, eikä asiaa saada ratkaistua; c) jompikumpi sopimuspuoli ei noudata tämän sopimuksen ja sen liitteen määräyksiä; d) jommankumman sopimuspuolen poliittisia linjauksia muutetaan merkittävästi, ja muutokset vaikuttavat tämän sopimuksen asianomaisiin määräyksiin; e) yleisiä velvoitteita, sellaisina kuin niistä määrätään liitteessä, ei noudateta; f) jompikumpi sopimuspuoli havaitsee ihmisoikeuksien olennaisen ja perustavanlaatuisen rikkomuksen, jollaisia ovat muun muassa Cotonoun sopimuksen 9 artiklassa tarkoitetut rikkomukset, ja mainitun sopimuksen 8 ja 96 artiklassa vahvistettua menettelyä on noudatettu; g) Kansainvälisen työjärjestön julistusta työelämän perusperiaatteista ja -oikeuksista ei noudateta tämän sopimuksen 3 artiklan ja liitteessä olevan I luvun 3 kohdan mukaisesti. 2. Tämän sopimuksen täytäntöönpanon keskeyttäminen edellyttää, että asianomainen sopimuspuoli ilmoittaa aikeestaan kirjallisesti vähintään kolme kuukautta ennen päivää, jona kyseinen keskeytys tulisi voimaan. 3. Jos sopimuksen soveltaminen keskeytetään, sopimuspuolet jatkavat toistensa kuulemista löytääkseen erimielisyyteen sovintoratkaisun. Kun ratkaisu löydetään, sopimuksen täytäntöönpanoa jatketaan, ja taloudellisen korvauksen määrää alennetaan vastaavasti suhteessa sopimuksen täytäntöönpanon keskeytymisen kestoon. 11 artikla Irtisanominen 1. Kumpi tahansa sopimuspuoli voi irtisanoa sopimuksen sellaisten vakavien syiden vuoksi kuin kyseessä olevien kalakantojen heikentyminen tai toisen sopimuspuolen tekemien laittoman, ilmoittamattoman ja sääntelemättömän kalastuksen torjumista koskevien sitoumusten noudattamatta jättäminen. 2. Tämän sopimuksen irtisanomista varten asianomaisen sopimuspuolen on ilmoitettava toiselle sopimuspuolelle kirjallisesti aikeestaan irtisanoa sopimus vähintään kuusi kuukautta ennen päivää, jona irtisanominen tulisi voimaan. 3. Edellä olevassa kohdassa tarkoitetun ilmoituksen lähettäminen avaa sopimuspuolten väliset neuvottelut. Jos irtisanomista koskeva pyyntö peruutetaan tällaisten neuvottelujen jälkeen, sopimuksen täytäntöönpanoa jatketaan kaikilta osin. 12 artikla Sovellettava laki 1. Seychellien kalastusalusten toimintaan EU:n vesillä sovelletaan EU:n lakeja ja asetuksia, jollei tässä sopimuksessa ja sen liitteessä toisin määrätä. 2. EU ilmoittaa Seychelleille kaikista yhteistä kalastuspolitiikkaansa tai lainsäädäntöään koskevista muutoksista. 13 artikla Luottamuksellisuus Sopimuspuolet varmistavat, että EU:n vesillä harjoitettavasta kalastuksesta saatetaan julkisesti käytettäväksi ainoastaan koostetiedot, asiaankuuluvan IOTC:n päätöslauselman mukaisesti. Tietoja, joita muutoin saatettaisiin pitää luottamuksellisina, saa käyttää ainoastaan sopimuksen panemiseksi täytäntöön ja toimivaltaisen viranomaisen suorittamaan kalastuksen hoitoon, seurantaan, tarkastukseen ja valvontaan. 14 artikla Sähköinen tiedonvaihto 1. Seychellit ja Euroopan unioni sitoutuvat ottamaan käyttöön tarvittavat järjestelmät kaikkien sopimuksen ja liitteen täytäntöönpanoon liittyvien tietojen ja asiakirjojen sähköistä vaihtoa varten. 2. Kumpikin sopimuspuoli ilmoittaa toiselle sopimuspuolelle viipymättä kaikista kyseistä vaihtoa vaikeuttavista tietojärjestelmän häiriöistä. Sopimuksen ja liitteen täytäntöönpanoon liittyvät tiedot ja asiakirjat korvataan tällöin automaattisesti niiden paperiversiolla liitteessä kuvatulla tavalla. 3. Asiakirjan sähköistä versiota ja paperiversiota pidetään samanarvoisina. 15 artikla Väliarviointi Sopimuspuolet sopivat, että sopimuksen toiminnan ja vaikuttavuuden arvioimiseksi suoritetaan väliarviointi kolmen vuoden kuluttua sopimuksen väliaikaisen soveltamisen alkamisesta. 16 artikla Velvoitteet sopimuksen voimassaolon päättymisen tai irtisanomisen yhteydessä Jos sopimuksen voimassaolo päättyy tai se irtisanotaan 11 artiklan mukaisesti, Seychellien alusten omistajat ovat edelleen vastuussa kaikista sellaisista sopimuksen tai EU:n lakien rikkomisista, jotka tapahtuivat ennen sopimuksen voimassaolon päättymistä tai sen irtisanomista, sekä kaikista voimassaolon päättymisen tai irtisanomisen ajankohtana maksamatta olevista lupamaksuista tai muista maksuista. 17 artikla Kesto Tätä sopimusta sovelletaan kuuden vuoden ajan sen voimaantulosta alkaen; voimassaolo jatkuu kuuden vuoden jaksoina, ellei sopimusta sanota irti 11 artiklan mukaisesti. 18 artikla Väliaikainen soveltaminen Tätä sopimusta sovelletaan väliaikaisesti päivästä, jona sopimuspuolet ilmoittavat toisilleen tätä varten tarvittavien menettelyjen saattamisesta päätökseen. 19 artikla Voimaantulo Tämä sopimus tulee voimaan päivänä, jona sopimuspuolet ilmoittavat toisilleen tätä varten tarvittavien menettelyjen saattamisesta päätökseen. Liite Seychellien kalastusalusten harjoittamaa kalastusta koskevat edellytykset I luku – Yleiset määräykset 1. Yleiset velvoitteet Seychellien alusten, joille on myönnetty kalastuslupa tämän sopimuksen mukaisesti, on noudatettava EU:n yhteisen kalastuspolitiikan (YKP) säilyttämis- ja valvontatoimenpiteitä koskevia säännöksiä ja muita säännöksiä, joilla säännellään EU:n kalastusalusten kalastusta niiden toiminta-alueella, sekä sopimuksessa vahvistettuja määräyksiä. 2. Kalastusalueet a) EU ilmoittaa Seychelleille sen alueen koordinaatit, jolla Seychellien alukset voivat harjoittaa toimintaa, ennen sopimuksen väliaikaista soveltamista. b) Seychellien aluksia kielletään käyttämästä kierrenuottia tonnikalan ja sen lähilajien parviin 24 meripeninkulman sisäpuolella Mayotten rannikoilta aluevesiä rajoittavista perusviivoista mitattuna. c) Kalastusalueiden mahdollisista muutoksista ilmoitetaan Seychellien viranomaisille neljä viikkoa ennen muutoksen voimaantuloa. 3. Työehdot Kansainvälisen työjärjestön (ILO) julistusta työelämän perusperiaatteista ja -oikeuksista sovelletaan tämän sopimuksen nojalla aluksille otettujen merimiesten palvelukseen ottamiseen. II luku Soveltamiskausi ja kalastusmahdollisuudet 1. Sopimuksen 5 artiklan nojalla myönnetyt kalastusmahdollisuudet ovat kuuden vuoden kaudella seuraavat: 8 kurenuottaa käyttävää tonnikala-alusta, ja 2 huoltoalusta. 2. Seychellien alukset voivat harjoittaa kalastusta EU:n vesillä ainoastaan, jos ne kuuluvat IOTC:n laatimaan luetteloon aluksista, joilla on lupa kalastaa, ja niillä on 6 artiklan määräysten ja tässä sopimuksessa vahvistettujen edellytysten nojalla ja sopimuksen liitteen mukaisesti myönnetty kalastuslupa III luku Kalastusluvat 1 jakso Kalastuslupien hakeminen ja myöntäminen 1. ’Kalastusluvalla’ tarkoitetaan oikeutta tai lisenssiä kalastustoiminnan harjoittamiseen sopimuksessa määrättyjen, mainittua kalastuslupaa koskevien ehtojen mukaisesti. 2. Jotta Seychellien alus voi hakea tämän sopimuksen mukaista kalastuslupaa, a) sen tulee sisältyä Seychellien tiedoksi antamaan luetteloon aluksista, jotka aikovat kalastaa sopimuksen nojalla; b) sen tulee sisältyä IOTC:n luetteloon kalastusaluksista, joilla on lupa kalastaa; c) sen on viimeisten 12 kuukauden aikana, jolloin se on harjoittanut kalastusta laivanvarustajien ja Mayotten välisen aiemman yksityisen järjestelyn perusteella, täytynyt täyttää kaikki kyseisen järjestelyn mukaiset edellytyksensä ja velvoitteensa Mayotten suhteen; d) se ei saa sisältyä LIS-luetteloon; e) sillä on oltava käytössään ja sen on toimitettava tämän sopimuksen nojalla vaadittavat tiedot; ja f) sen on varmistettava, että kalastuslupahakemus on sopimuksen ja tämän liitteen vaatimusten mukainen. 3. Kalastuslupaa hakevien Seychellien alusten on lisäksi noudatettava neuvoston asetuksen (EY) N:o 1006/2008 kalastuslupia koskevia asiaankuuluvia säännöksiä. 4. Kaikilla kalastuslupaa hakevilla Seychellien aluksilla olisi oltava Mayottelle sijoittautunut edustaja, tai jos tämä ei ole mahdollista, niillä olisi oltava Seychelleille sijoittautunut edustaja. Edustajan nimi ja osoite on mainittava lupahakemuksessa. 5. Seychellien viranomaiset toimittavat sopimuksen 2 artiklassa määritellylle EU:n toimivaltaiselle viranomaiselle kalastuslupaa koskevan hakemuksen jokaisesta Seychellien aluksesta, joka haluaa harjoittaa tämän sopimuksen nojalla kalastustoimintaa, vähintään 20 päivää ennen haetun voimassaoloajan alkamista. 6. Jos kalastuslupahakemusta ei ole jätetty ennen 5 kohdan mukaista voimassaolokautta, aluksen omistaja tai tämän edustaja voi kuitenkin toimittaa sen voimassaolokauden aikana viimeistään 20 päivää ennen kalastustoiminnan alkamista. Tällöin aluksen omistajan tai tämän edustajan on suoritettava maksut kalastusluvan koko voimassaoloajalta. 7. EU:n toimivaltaiselle viranomaiselle EU:n Mauritiuksessa sijaitsevan edustuston välityksellä esitettävät kalastuslupahakemukset on tehtävä lomakkeella, jonka malli on lisäyksessä 1, ja hakemukseen on liitettävä seuraavat asiakirjat: a) tosite kalastuslupamaksun maksamisesta luvan voimassaoloajalta, b) muu asiakirja tai todistus, joka tämän sopimuksen nojalla vaaditaan alustyypin mukaisesti sovellettavissa erityismääräyksissä. 8. Kaikki lupiin ja saaliisiin liittyvät maksut on suoritettava EU:n pankkitilille, jota koskevat yksityiskohdat EU ilmoittaa ennen sopimuksen väliaikaista soveltamista. Pankkisiirtoihin liittyvät kustannukset ovat aluksen omistajan tai tämän edustajan vastuulla. 9. Maksuihin sisältyvät satamamaksuja ja palvelumaksuja lukuun ottamatta kaikki kansalliset ja paikalliset verot ja maksut. 10. Seychellien alusten kalastusluvat myönnetään varustajille tai näiden edustajille kaikkien alusten osalta 15 päivän kuluessa päivästä, jona EU on saanut kaikki 7 kohdassa tarkoitetut asiakirjat. Kalastusluvan jäljennös lähetetään Seychelleistä vastaavalle Euroopan unionin edustustolle. 11. Kalastuslupa myönnetään aluskohtaisesti, eikä se ole siirrettävissä muuten kuin jäljempänä 13 kohdassa esitetyn ylivoimaisen esteen sattuessa. 12. Seychellien lipun alla purjehtiviin, EU:n vesillä toimiviin huoltoaluksiin sovelletaan niin ikään lupamenettelyä ja samoja liitteessä määriteltyjä velvollisuuksia. Kalastustoiminnan harjoittaminen on tällaisilta aluksilta kielletty. 13. Todistettavan ylivoimaisen esteen perusteella Seychellien aluksen kalastuslupa voidaan Seychellien pyynnöstä siirtää jäljellä olevan voimassaoloajan ajaksi sellaiselle toiselle kelpoisuusehdot täyttävälle Seychellien alukselle, jolla on vastaavat ominaisuudet, eikä uutta lupamaksua tarvitse maksaa. 14. Edellisen aluksen omistajan tai tämän edustajan on palautettava peruutettu kalastuslupa EU:lle Seychelleistä vastaavan Euroopan unionin edustuston välityksellä. 15. Uusi kalastuslupa tulee voimaan päivänä, jona aluksen omistaja palauttaa peruutetun kalastusluvan EU:lle. Seychelleistä vastaavalle Euroopan unionin edustustolle on ilmoitettava kalastusluvan siirtämisestä. 16. Sen estämättä, mitä tämän liitteen VI luvun (Valvonta) 2 kohdassa määrätään, kalastuslupa tai sen sähköinen jäljennös on säilytettävä aluksella koko ajan. 2 jakso Laivanvarustajien maksu, ennakkomaksu ja maksuselvitys 1. Laivanvarustajan maksettavaksi tulevat maksut lasketaan pyydettyä saalistonnia kohden seuraavasti: sopimuksen ensimmäisenä soveltamisvuotena: 110 euroa/tonni; sopimuksen toisena ja kolmantena soveltamisvuotena: 115 euroa/tonni; sopimuksen neljäntenä ja viidentenä soveltamisvuotena: 120 euroa/tonni; sopimuksen kuudentena soveltamisvuotena: 125 euroa/tonni. 2. Vuotuinen ennakkomaksu, joka Seychellien laivanvarustajien on maksettava jättäessään hakemuksen EU:n viranomaisille EU:n myöntämää kalastuslupaa varten, on seuraava: Kurenuottaa käyttävät tonnikala-alukset Sopimuksen ensimmäisenä soveltamisvuotena ennakkomaksu on 11 000 euroa, joka vastaa 110:tä euroa/tonni 100 tonnilta Mayotten vesiltä pyydettyä tonnikalaa ja sen lähilajeja. Sopimuksen toisena ja kolmantena soveltamisvuotena ennakkomaksu on 11 500 euroa, joka vastaa 115:tä euroa/tonni 100 tonnilta Mayotten vesiltä pyydettyä tonnikalaa ja sen lähilajeja. Sopimuksen neljäntenä ja viidentenä soveltamisvuotena ennakkomaksu on 12 000 euroa, joka vastaa 120:tä euroa/tonni 100 tonnilta Mayotten vesiltä pyydettyä tonnikalaa ja sen lähilajeja. Sopimuksen kuudentena soveltamisvuotena ennakkomaksu on 12 500 euroa, joka vastaa 125:tä euroa/tonni 100 tonnilta Mayotten vesiltä pyydettyä tonnikalaa ja sen lähilajeja. 3. Jos saaliit ovat yli 100 tonnia, sovelletaan 1 kohdassa vahvistettua vuotuista määrää saalistonnia kohden. 4. EU:n viranomaisten on laadittava selvitys edelliseltä kalenterivuodelta suoritettavista maksuista Seychellien alusten saalisilmoitusten ja EU:n viranomaisten tiedossa olevien muiden tietojen perusteella. Seychellien viranomaisille on toimitettava siitä jäljennös varmennusta varten. 5. Selvitys on toimitettava Seychellien viranomaisille ennen kuluvan vuoden 31 päivää maaliskuuta. Seychellien viranomaiset toimittavat sen ennen 15 päivää huhtikuuta alusten omistajille. 6. Jos aluksen omistaja kiistää EU:n viranomaisten esittämän selvityksen, se voi kuulla saalistilastojen vahvistamisesta vastaavia tieteellisiä laitoksia Seychelleillä ja keskustella sen jälkeen Seychellien viranomaisten kanssa, joiden on ilmoitettava asiasta komissiolle, lopullisen selvityksen vahvistamiseksi ennen kuluvan vuoden 31 päivää toukokuuta. Jos alusten omistajat eivät ole esittäneet huomautuksia mainittuun päivään mennessä, EU:n viranomaisten laatima selvitys katsotaan lopulliseksi. Jos lopullisessa selvityksessä vahvistettu summa on pienempi kuin 2 kohdassa tarkoitettu ennakkomaksu, erotusta ei palauteta alusten omistajille. Huoltoalukset 7. Huoltoaluksia koskevien lupien hakemismenettely on sama kuin kalastusaluksiin sovellettava menettely, ja lupaan liittyvä ennakkomaksu on 3 000 euroa. Jos huoltoaluksia koskevat määräykset, maksut tai edellytykset muuttuvat, EU:n on ilmoitettava muutoksesta Seychellien viranomaisille ennen sen voimaantuloa. IV LUKU – Seuranta 1 jakso Saalisilmoitukset 1. Kaikkien Seychellien alusten, joilla on sopimuksen mukainen lupa kalastaa EU:n vesillä, on ilmoitettava saaliinsa EU:n toimivaltaiselle viranomaiselle seuraavien menettelyjen mukaisesti siihen asti, kun molemmat sopimuspuolet ovat ottaneet käyttöön sähköisen saalisilmoitusjärjestelmän (ERS): a) Seychellien alusten, joilla on lupa kalastaa EU:n vesillä, on täytettävä päivittäin jokaisesta EU:n vesille tehdystä matkasta lisäyksessä 2 esitetyn mallin mukainen saalisilmoitus. Lomake on täytettävä, vaikka saaliita ei olisikaan. Lomake on täytettävä selkeästi, ja aluksen päällikön tai hänen edustajansa on allekirjoitettava se. b) Ollessaan EU:n vesillä Seychellien alusten on ilmoitettava EU:n ja Seychellien viranomaisille vaaditut tiedot kolmen (3) päivän välein lisäyksessä 2 esitetyssä muodossa. c) Toimittaessaan a ja c kohdassa tarkoitettuja saalisilmoituslomakkeita Seychellien alusten on – Seychellien satamaan poiketessaan jätettävä täytetty lomake Seychellien viranomaisille viiden (5) päivän kuluessa satamaan saapumisesta, tai ennen lähtöä, jos satamasta lähtö tapahtuu aikaisemmin; – kaikissa muissa tapauksissa lähetettävä täytetty lomake Seychellien viranomaisille neljäntoista (14) päivän kuluessa muuhun kuin Victorian satamaan saapumisesta. d) Saalisilmoituslomakkeista on lähetettävä samanaikaisesti jäljennökset EU:n Mauritiuksessa sijaitsevalle edustustolle 1 kohdan b alakohdassa vahvistetussa määräajassa. 2 jakso Saalisilmoitukset: EU:n vesille saapuminen ja niiltä poistuminen 1. Seychellien lipun alla purjehtivan aluksen kalastusmatkan kestolla tarkoitetaan tässä liitteessä seuraavaa: – aikaa, joka kuluu EU:n vesille saapumisen ja niiltä poistumisen välillä; – tai aikaa, joka kuluu EU:n vesille saapumisen ja jälleenlaivauksen välillä; – tai aikaa, joka kuluu EU:n vesille saapumisen ja EU:ssa toteutetun saaliin purkamisen välillä. 2. Seychellien alusten on ilmoitettava vähintään kuusi (6) tuntia aikaisemmin EU:n viranomaisille aikomuksestaan saapua EU:n vesille tai poistua niiltä, ja niiden on kalastustoimintaa EU:n vesillä harjoittaessaan ilmoitettava saaliinsa joka kolmas päivä. 3. Saapumis-/poistumisilmoituksen yhteydessä kunkin Seychellien aluksen on ilmoitettava myös sijaintinsa sekä aluksella olevien saaliiden määrä ja lajit ilmoitushetkellä. Nämä ilmoitukset on toimitettava lisäyksessä 4 esitetyssä muodossa sähköpostilla tai faksilla mainitussa lisäyksessä annettuihin osoitteisiin. 4. Ilman EU:n viranomaisille tehtyä ennakkoilmoitusta kalastamasta yllätetty Seychellien alus katsotaan ilman kalastuslupaa kalastavaksi alukseksi. Tällöin sovelletaan VII luvussa tarkoitettuja seuraamuksia. 3 jakso Saaliiden jälleenlaivaus ja purkaminen 1. Saaliiden purkamiset 1. Saaliiden purkamista varten nimetty satama Seychelleillä on Victoria, Mahé. 2. Kaikkien Seychellien alusten, jotka haluavat purkaa saaliita Seychellien nimetyissä satamissa, on ilmoitettava Seychellien toimivaltaiselle viranomaiselle vähintään 24 tuntia aikaisemmin seuraavat tiedot: a) satama, jossa saalis puretaan; b) saaliin purkamista aikovan kalastusaluksen nimi ja kansainvälinen radiokutsutunnus; c) saaliin purkamisen päivämäärä ja kellonaika; d) purettava määrä lajeittain kilogrammoina pyöristettynä lähimpään 100 kilogrammaan; e) tuotteen jalostusaste. 3. Saaliin purkaminen katsotaan poistumiseksi EU:n vesiltä tämän luvun 2 jakson 1 kohdassa määritellyn mukaisesti. Sen vuoksi Seychellien alusten on toimitettava ilmoitukset puretuista saaliista Seychellien viranomaisten toimivaltaisille viranomaisille. 2. Jälleenlaivaukset 1. Jälleenlaivaus merellä on kiellettyä, ja tämän määräyksen rikkominen johtaa EU:n lainsäädännön mukaisiin täytäntöönpanotoimenpiteisiin. Jälleenlaivaukset voidaan suorittaa nimetyssä Mayotten satamassa. 2. Jos jälleenlaivaus tapahtuu Mayotten nimetyssä satamassa, Seychellien alusten varustajien tai niiden edustajien on annettava EU:n toimivaltaiselle viranomaiselle ja samanaikaisesti Mayotten asianomaiselle satamaviranomaiselle vähintään 72 tuntia aikaisemmin seuraavat tiedot: a) toimintapaikkana oleva jälleenlaivaussatama tai -alue; b) luovuttavan Seychellien kalastusaluksen nimi ja radiokutsutunnus; c) vastaanottavan kalastusaluksen ja/tai jäähdytysaluksen nimi ja radiokutsutunnus; d) jälleenlaivauksen päivämäärä ja kellonaika; e) jälleenlaivattava määrä lajeittain kilogrammoina pyöristettynä lähimpään 100 kilogrammaan; f) tuotteen jalostusaste. 3. Jälleenlaivaus katsotaan poistumiseksi EU:n vesiltä 2 jakson 1 kohdassa määritellyn mukaisesti. Seychellien alusten on toimitettava saalisilmoituksensa EU:n toimivaltaisille viranomaisille ja jäljennös niistä satamaviranomaiselle viimeistään kahdenkymmenenneljän (24) tunnin kuluttua jälleenlaivauksesta tai, jos luovuttava alus lähtee satamasta aikaisemmin, ennen sen lähtöä satamasta. 4 jakso Alusten satelliittiseurantajärjestelmä (VMS) Alusten satelliittiseurantajärjestelmän osalta kaikkien Seychellien alusten, jotka kalastavat tai aikovat kalastaa tämän sopimuksen nojalla EU:n vesillä olevilla kalastusalueilla, on noudatettava kaikkia lisäyksessä 6 olevia määräyksiä. V luku Tarkkailijat 1. Sopimuspuolet tunnustavat IOTC:n päätöslauselman 11/04 velvoitteiden noudattamisen merkityksen tieteellisiä tarkkailijoita koskevan ohjelman suhteen. 2. Seychellien aluksille, joilla on tämän sopimuksen mukainen lupa kalastaa EU:n vesillä, on päästettävä alukselle EU:n viranomaisten nimeämiä tarkkailijoita, lukuun ottamatta tapauksia, joissa tila on rajoitettu turvallisuusvaatimusten vuoksi. Tarkkailijoiden alukselle nousemiseen sovelletaan seuraavia määräyksiä: a) Seychellien alusten on otettava, jos mahdollista, alukselle yksi tarkkailija alueellisen tarkkailuohjelman puitteissa. b) EU:n viranomaisten on laadittava luettelo Seychellien aluksista, joille on tarkoitus lähettää tarkkailija, sekä luettelo aluksille sijoitettavista tarkkailijoista. Luettelot on pidettävä ajan tasalla. Ne on toimitettava Seychellien viranomaisille heti kun ne on laadittu, ja sen jälkeen joka kolmas kuukausi, jos niitä on päivitetty. c) EU:n viranomaisten on ilmoitettava Seychellien asianomaisille varustajille tai näiden edustajille alukselle sijoitettavan tarkkailijan nimi viimeistään 15 päivää ennen tarkkailijan suunniteltua alukselle saapumista. 3. Tarkkailijoiden aluksellaoloaika ei saisi kestää kauemmin kuin tarkkailijoiden tehtävien suorittaminen edellyttää, jollei tarkkailijaa ole nimitetty alueellisen tarkkailuohjelman puitteissa, jolloin hän voi jatkaa aluksella oloaan tehtäviensä suorittamiseksi kyseisen ohjelman puitteissa. EU:n viranomaisten on ilmoitettava aluksellaoloaika Seychellien alusten omistajille tai niiden edustajille ilmoittaessaan näille aluksille sijoitettavan tarkkailijan nimen. 4. Varustaja tai tämän edustaja ja EU:n viranomaiset sopivat yhdessä tarkkailijan alukselle ottamista koskevista edellytyksistä, kun luettelo Seychellien aluksista, joille on tarkoitus lähettää tarkkailija, on toimitettu. 5. Seychellien alusten varustajien on ilmoitettava kahden viikon kuluessa ja kymmenen päivän varoitusajalla tarkkailijoiden alukselle nousemista varten suunnitellut EU:n satamat ja päivämäärät. 6. Jos tarkkailija nousee alukselle muussa kuin kotimaassaan sijaitsevassa satamassa, varustajan on vastattava tarkkailijan matkakuluista. Jos Seychellien alus poistuu EU:n vesiltä EU:n tarkkailijan ollessa aluksella, on kaikin keinoin pyrittävä varmistamaan tarkkailijan paluu EU:hun niin pian kuin mahdollista varustajan kustannuksella, ellei tarkkailija jatka tarkkailutehtäviä Seychellien aluksella muun sopimuksen tai tarkkailijaohjelman puitteissa. 7. Jos tarkkailija ei tule sovittuun paikkaan sovittuna aikana tai sitä seuraavien kahdentoista tunnin kuluessa, Seychellien aluksen varustaja vapautuu ilman eri toimenpiteitä velvollisuudestaan ottaa kyseinen tarkkailija alukselle. 8. Tarkkailijaa on kohdeltava kuten aluksen päällystöä. Hänen tehtävänään on a) tehdä havaintoja Seychellien alusten kalastustoiminnasta; b) tarkastaa kalastusta harjoittavien Seychellien alusten sijainti; c) laatia luettelo käytetyistä pyydyksistä; d) tarkastaa EU:n vesillä pyydettyjä saaliita koskevat tiedot kalastuspäiväkirjasta; e) tarkastaa sivusaaliiden prosenttiosuudet ja tehdä arvio poisheitetyistä määristä; f) ilmoittaa kerran viikossa kalastustiedot, mukaan luettuna aluksella olevien EU:n vesiltä pyydettyjen saaliiden ja sivusaaliiden määrä, sähköpostilla, faksilla tai muulla viestintävälineellä. 9. Seychellien aluksen päällikön on kaikin kohtuullisin tavoin huolehdittava tarkkailijan fyysisestä turvallisuudesta ja hyvinvoinnista tämän ollessa aluksella. 10. Tarkkailijalla on oltava käytettävissään kaikki tehtäviensä suorittamiseksi tarvittavat keinot. Aluksen päällikön on annettava hänen käyttöönsä tehtävän suorittamiseen tarvittavat viestintävälineet, kalastustoimintaan suoraan liittyvät asiakirjat, erityisesti kalastuspäiväkirja ja lokikirja, sekä mahdollistettava tarpeen mukaan pääsy aluksen eri osiin tarkkailijan tehtävien helpottamiseksi. 11. Aluksella olonsa aikana tarkkailijan on a) kaikin mahdollisin tavoin huolehdittava siitä, ettei hänen alukseen tulonsa ja siellä olonsa keskeytä tai haittaa kalastustoimintaa; b) kohdeltava huolella aluksella olevia varusteita ja laitteistoja sekä kunnioitettava kaikkien aluksen asiakirjojen luottamuksellisuutta; c) tarkkailujakson lopussa ennen Seychellien alukselta poistumista laadittava ja allekirjoitettava toimintakertomus, joka toimitetaan EU:n toimivaltaisille viranomaisille ja jonka jäljennös toimitetaan Seychelleille. Tarkkailija antaa aluksen päällikölle jäljennöksen kertomuksesta poistuessaan Seychellien alukselta. 12. Tarkkailijoille järjestetään Seychellien aluksen varustajan kustannuksella samantasoinen ruokailu ja majoitus kuin aluksen päällystölle. 13. Tarkkailijan palkasta ja sovellettavista veroista vastaavat EU:n toimivaltaiset viranomaiset. VI luku Valvonta 1. Seychellien alusten on noudatettava pyydyksiä ja niiden teknisiä määritelmiä koskevaa EU:n lainsäädäntöä ja kaikkia muita niiden kalastustoimintaan sovellettavia teknisiä toimenpiteitä sekä Intian valtameren tonnikalatoimikunnan vahvistamia säilyttämis-, hoito- ja muita toimenpiteitä. 2. Seychellit pitää ajan tasalla olevaa luetteloa Seychellien aluksista, joille on myönnetty tämän sopimuksen mukainen kalastuslupa. Luettelo annetaan tiedoksi kalastuksen valvonnasta vastaaville EU:n viranomaisille heti kun se on laadittu, ja sen jälkeen aina kun sitä päivitetään. 3. EU:n vesillä kalastavien Seychellien kalastusalusten päälliköiden on tehtävä yhteistyötä kaikkien kalastustoiminnan tarkastus- ja valvontatehtävien suorittamiseen hyväksyttyjen ja selkeästi osoitettujen EU:n virkailijoiden kanssa. 4. Tarkastusmenettelyjen turvallisuuden parantamiseksi alukseen nouseminen olisi suoritettava siten, että tarkastusalus ja tarkastajat on mahdollista tunnistaa EU:n näiden tehtävien suorittamiseen hyväksymiksi, sanotun kuitenkaan rajoittamatta EU:n lainsäädännön soveltamista. 5. EU:n on annettava Seychellien saataville luettelo kaikista merellä tehtäviin tarkastuksiin käytettävistä tarkastusaluksista FAO:n UNFSA-sopimuksen (YK:n kalakantasopimus) suositusten mukaisesti. Luetteloon olisi sisällyttävä muun muassa · kalastuksen valvonnassa käytettävien partioalusten nimet; · kalastuksen valvonnassa käytettävien partioalusten tiedot; · kalastuksen valvonnassa käytettävien partioalusten valokuvat. 6. EU voi Seychellien tai sen nimeämän elimen pyynnöstä sallia Seychellien tarkastajien tekevän havaintoja Seychellien alusten toiminnasta, myös jälleenlaivauksesta, maissa tehtävien tarkastusten aikana. 7. Kun tarkastus on saatu päätökseen ja tarkastaja on allekirjoittanut tarkastuskertomuksen, kertomus saatetaan aluksen päällikön saataville allekirjoitusta ja mahdollisia kommentteja ja huomautuksia varten. Tämä allekirjoitus ei vaikuta sopimuspuolten oikeuksiin väitettyyn rikkomiseen liittyvän menettelyn yhteydessä. Seychellien aluksen päällikölle on annettava jäljennös tarkastuskertomuksesta ennen kuin tarkastajat poistuvat alukselta. 8. Toimivaltaisten viranomaisten läsnäolo aluksella ei saa kestää kauempaa kuin on tarpeen heidän tehtäviensä suorittamiseksi. 9. Saaliin purkamista tai jälleenlaivausta EU:n satamassa harjoittavien Seychellien alusten päälliköiden on sallittava EU:n ja/tai Seychellien tarkastajien toiminta ja helpotettava sitä. 10. Jos tämän luvun määräyksiä ei noudateta, EU:lla on oikeus peruuttaa määräyksiä rikkoneen Seychellien aluksen kalastuslupa, kunnes muodollisuudet on täytetty, ja soveltaa EU:n voimassa olevassa lainsäädännössä säädettyjä seuraamuksia. Seychelleille on ilmoitettava asiasta. VII luku Täytäntöönpanon valvonta 1. Seuraamukset 1. Jos edellä olevien lukujen määräyksiä, meren elollisten luonnonvarojen hoito- ja säilyttämistoimenpiteitä tai EU:n lainsäädäntöä ei noudateta, Seychellien aluksiin sovelletaan EU:n lainsäädännön mukaisia rangaistuksia ja seuraamuksia. 2. Seychelleille on ilmoitettava viipymättä kaikista seuraamuksista ja kaikista niihin kuuluvista olennaisista seikoista. 3. Jos seuraamuksena on kalastusluvan keskeyttäminen tai peruuttaminen, Seychellit voi hakea keskeytetyn tai peruutetun kalastusluvan tilalle sen jäljellä olevaksi voimassaoloajaksi uutta kalastuslupaa toisen varustajan omistuksessa olevalle Seychellien alukselle. 2. Kalastusaluksen pysäyttäminen ja takavarikoiminen 1. EU:n viranomaisten on ilmoitettava viipymättä Seychelleille jokaisesta pysäytetystä ja/tai takavarikoidusta sopimuksen perusteella toimintaa harjoittavasta kalastusaluksesta, ja toimitettava 48 tunnin kuluessa jäljennös tarkastuskertomuksesta, jossa annetaan selvitys pysäyttämiseen ja/tai takavarikoimiseen johtaneista olosuhteista ja syistä. 2. Tietojenvaihtomenettely aluksen pysäyttämisen ja/tai takavarikoimisen yhteydessä a) Aluksen pysäyttämiseen ja/tai takavarikointiin liittyvän EU:n lainsäädännön mukaisia oikeuskäsittelyn määräaikoja ja menettelyjä noudattaen on järjestettävä edellä mainittujen tietojen vastaanottamisen jälkeen Euroopan komission ja Seychellien toimivaltaisten viranomaisten välinen sovittelukokous. b) Kokouksessa sopimuspuolet luovuttavat toisilleen kaikki olennaiset asiakirjat ja tiedot, joista voi olla hyötyä tilanteeseen johtaneiden seikkojen selvittämisessä. Varustajalle tai sen edustajalle on ilmoitettava kokouksen tuloksista sekä kaikista pysäyttämisen ja/tai takavarikoinnin mahdollisesti aiheuttamista toimenpiteistä. 3. Pysäyttämisen ja/tai takavarikoinnin selvittäminen a) Oletettu rikkominen on pyrittävä ratkaisemaan sovittelumenettelyllä. Tämä menettely on saatava päätökseen viimeistään kolmantena työpäivänä pysäyttämisestä ja/tai takavarikoinnista EU:n lainsäädännön mukaisesti. b) Sovintoratkaisun tapauksessa sovelletaan EU:n lainsäädännössä säädettyjä asiaa koskevia menettelyjä. Jos sovintoratkaisu ei ole mahdollinen, asia viedään oikeuskäsittelyyn. c) Seychellien alus päästetään lähtemään ja sen päällikkö vapautetaan vastuusta heti, kun sovintoratkaisusta johtuvat velvoitteet on täytetty ja oikeuskäsittely on päättynyt. 4. Seychelleille tiedotetaan aloitetuista menettelyistä ja toteutetuista seuraamuksista. Lisäykset 1. Kalastusluvan hakulomake 2. Nuottaa käyttävien tonnikala-alusten saalisilmoituslomake 3. Ilmoitusten muodot 4. Suuntaviivat kalastustoimintaa koskevien tietojen sähköisen kirjaamis- ja raportointijärjestelmän (ERS) täytäntöönpanoa ja hallinnointia varten 5. VMS-viestien välittäminen – Sijainti-ilmoitus 6. VMS-toimintakehys Lisäys 1 Kalastuslupahakemus I - HAKIJA 1. Hakijan nimi: 2. Tuottajaorganisaation tai varustajan edustajan nimi: 3. Tuottajaorganisaation tai varustajan edustajan osoite: 4. Puhelin: Faksi: Sähköposti: 5. Aluksen päällikön nimi: Kansalaisuus: Sähköposti: 6. Varustaja tai charter-yritys, jos eri kuin edellä: II - ALUKSEN TUNNISTETIEDOT 1. Aluksen nimi: 2. Lippuvaltio: Rekisteröintisatama: 3. Ulkoiset merkinnät: MMSI-nro: IMO-nro: RFMO-nro (alueellinen kalastuksenhoitojärjestö): 5. Nykyisen rekisteröinnin päivämäärä (pp/kk/vvvv): ......./......./......... Edellinen lippuvaltio (jos on):…………………………………………………… 6. Rakennuspaikka: Päiväys (pp/kk/vvvv): …...../…..../…….….. Kansainvälinen radiokutsutunnus: 7. Radiokutsun taajuus: HF: ……………………………… VHF: …………………............ Aluksen satelliittipuhelinnumero: III - ALUKSEN TEKNISET TIEDOT 1. Kokonaispituus (m): .................................... Kokonaisleveys (m): ................................... Bruttovetoisuus (GT): …………………….……….…… Nettovetoisuus:…..……...…..…………….. 2. Runkomateriaali: Teräs ¨ Puu ¨ Polyesteri ¨ Muu ¨ ………………………………………………………………… 3. Moottorityyppi Koneteho (hv): Moottorin valmistaja: 4. Miehistön jäsenten enimmäismäärä: 5. Säilytysmenetelmä aluksella: Jää ¨ Jäähdytys ¨ Edellisten yhdistelmä ¨ Jäädytys ¨ 6. Prosessointikapasiteetti / 24 h (tonnia): Kalaruumien lukumäärä: Kalaruumien kokonaisvetoisuus (m³): 7. Alustyyppi ¨ Nuotta-alus ¨ Pitkäsiima-alus ¨ Tukialus (*) 8. VMS. Automaattisen paikannuslaitteen tiedot: Valmistaja: Malli: Sarjanumero: Ohjelmistoversio: Satelliittioperaattori (MCSP): IV – KALASTUSTOIMINTA 1. Sallitut pyydykset: 2. Vedet, joilla kalastus on sallittua: 3. Kohdelajit: ______________________________________________________________________________________ 4. Haettu lupa-aika, alkamispäivä (pp/kk/vvvv): ……..… / ………. / ………..……. päättymispäivä: …….…./ …….. / ……… 5. Sivusaaliiden käsittelyä koskeva vaatimus: EU:n lainsäädännön mukaisesti 6. Raportointivaatimus: EU:n lainsäädännön mukaisesti. Allekirjoittanut vakuuttaa, että tässä hakemuksessa annetut tiedot ovat tosia ja oikeita ja vilpittömässä mielessä annettuja. Laadittu ________________________________________, _____ _______________________ 20__ ___ Hakijan allekirjoitus _______________________________________________________________ VAIN VIRANOMAISEN KÄYTTÖÖN Lupamaksu euroina: _________________________________________ Käsittelymaksu euroina: __________________________________ ¨ Sekin nro: _________________________ ¨ Pankkisiirron viiteª: __________________________Kuitin nro: _______ Kassanhoitajan allekirjoitus: ______________________________________________________ Päiväys (pp/kk/vvvv): ____ / _____ / _____ (*) Luettelo kyseisen aluksen tukemista kalastusaluksista olisi liitettävä tähän lomakkeeseen, jos mahdollista. Luettelossa olisi ilmoitettava nimi sekä RFMO- (IOTC-) numero. Lisäys 2 Statement of catch form for tuna seiners / Fiche de déclaration de captures pour thoniers senneurs DEPART / SALIDA / DEPARTURE || ARRIVEE / LLEGADA / ARRIVAL || NAVIRE / BARCO / VESSEL || PATRON / PATRON / MASTER || FEUILLE PORT / PUERTO / PORT DATE / FECHA / DATE HEURE / HORA / HOUR LOCH / CORREDERA / LOCH || PORT / PUERTO / PORT DATE / FECHA / DATE HEURE / HORA / HOUR LOCH / CORREDERA / LOCH || || || HOJA / SHEET N° DATE FECHA DATE || POSITION (chaque calée ou midi) POSICION (cada lance o mediadia) POSITION (each set or midday) || CALEE LANCE SET || CAPTURE ESTIMEE ESTIMACION DE LA CAPTURA ESTIMATED CATCH || ASSOCIATION ASSOCIACION ASSOCIATION || COMMENTAIRES OBSERVATIONES COMMENTS || || COURANT CORRIENTE CURRENT || || || || || || 1 ALBACORE RABIL YELLOWFIN || 2 LISTAO LISTADO SKIPJACK || 3 PATUDO PATUDO BIGEYE || AUTRE ESPECE préciser le/les nom(s) OTRA ESPECIE dar el/los nombre(s) OTHER SPECIES give name(s) || REJETS préciser le/les nom(s) DESCARTES dar el/los nombre(s) DISCARDS give name(s) || || || || || || || Route/Recherche, problèmes divers, type d'épave (naturelle/artificielle, balisée, bateau), prise accessoire, taille du banc, autres associations, … Ruta/Busca, problemas varios, tipo de objeto (natural/artificial, con baliza, barco), captura accesoria, talla del banco, otras asociaciones, … Steaming/Searching, miscellaneous problems, log type (natural/artificial, with radio beacon, vessel), by catch, school size, other associations, … || || || || || || || || || Taille Talla Size || Capture Captura Catch || Taille Talla Size || Capture Captura Catch || Taille Talla Size || Capture Captura Catch || Nom Nombre Name || Taille Talla Size || Capture Captura Catch || Nom Nombre Name || Taille Talla Size || Capture Captura Catch || || || || || || || || || || Une calée par ligne / Uno lance cada línea / One set by line || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || || SIGNATURE DATE Lisäys 3 Suuntaviivat kalastustoimintaa koskevien tietojen sähköisen kirjaamis- ja raportointijärjestelmän (ERS) täytäntöönpanoa ja hallinnointia varten 1 jakso Yleiset määräykset 1. Kaikilla Seychellien kalastusaluksilla, joilla on lupa kalastaa EU:n vesillä, on oltava sen ajan, kun alus on liitteessä olevan I luvun 2 kohdan a alakohdassa määritetyllä kalastusalueella, jäljempänä ’kalastusalue’, sähköinen järjestelmä, jäljempänä ’ERS-järjestelmä’, jolla voidaan kirjata ja toimittaa kalastustoimintaa koskevat tiedot, jäljempänä ’ERS-tiedot’. 2. Jos Seychellien aluksella ei ole ERS-järjestelmää tai jos alukselle asennettu ERS-järjestelmä ei toimi, alus ei saa tulla EU:n vesille harjoittamaan kalastustoimintaa. 3. EU:n viranomaisten on ilmoitettava Seychelleille sen EU:n kalastuksenseurantakeskuksen yksityiskohtaiset tiedot, joka vastaa tämän sopimuksen mukaisten toimien seurannasta. 4. Seychellien kalastuksenseurantakeskus toimittaa Seychellien aluksilta saadut aikasidonnaiset ERS-tiedot (COE, COX, PNO) automaattisesti ja viipymättä EU:n kalastuksenseurantakeskukselle. Päivittäiset saalisilmoitukset (FAR) toimitetaan automaattisesti ja viipymättä Seychellien kalastuksenseurantakeskukselle. 5. Seychellit varmistaa, että sen kalastuksenseurantakeskuksella on tietokoneet ja ohjelmistot, jotka tarvitaan ERS-tietojen automaattiseen toimittamiseen XML-muodossa, joka on käytettävissä sivustolla [http://ec.europa.eu/cfp/control/codes/index_en.htm], ja että sillä on varmuusmenettelyt, joilla ERS-tiedot kirjataan ja tallennetaan koneluettavassa muodossa vähintään kolmen vuoden ajaksi. 6. Kaikki 5 kohdassa tarkoitettuun muotoon tehtävät muutokset tai päivitykset kirjataan ja päivätään, ja niiden on oltava toiminnassa kuuden kuukauden kuluttua muutoksen tai päivityksen täytäntöönpanosta. 7. ERS-tietojen toimittamisessa käytetään EU:n viranomaisten hallinnoimia sähköisiä viestintävälineitä (DEH eli Data Exchange Highway). 8. EU ja Seychellit nimeävät kumpikin yhden ERS-yhteyspisteen. a) ERS-yhteyspiste nimetään vähintään kuuden kuukauden ajaksi. b) EU:n kalastuksenseurantakeskus ja Seychellien kalastuksenseurantakeskus ilmoittavat toisilleen oman ERS-yhteyspisteensä yhteystiedot (nimi, osoite, puhelin- ja teleksinumerot, sähköposti). c) Mahdollisista yhteystietojen muutoksista on ilmoitettava viipymättä. 2 jakso ERS-tietojen laatiminen ja toimittaminen 1. Seychellien alusten on a) toimitettava päivittäin ERS-tiedot kustakin EU:n kalastusalueella viettämästään päivästä; b) kirjattava jokaiselta nuotanvedolta kunkin pyydetyn ja aluksella pidetyn lajin määrä kohdelajeittain tai sivusaaliittain ja/tai poisheitetyn saaliin määrä; c) ilmoitettava kunkin EU:n myöntämässä kalastusluvassa yksilöidyn lajin osalta myös poisheitetyt tai vahingoittuneet saaliit; d) yksilöitävä kukin laji FAO:n kolmikirjaimisella koodilla; e) ilmoitettava määrät kilogrammoina elopainoa tai tarvittaessa kappalemääränä; f) kirjattava ERS-tietoihin kustakin EU:n myöntämässä kalastusluvassa yksilöidystä lajista jälleenlaivatut ja/tai puretut määrät; g) kirjattava ERS-tietoihin jokaisen EU:n kalastusalueelle saapumisen (COE) ja sieltä poistumisen (COX) yhteydessä tieto, jossa eritellään kunkin EU:n myöntämässä kalastusluvassa yksilöidyn lajin osalta määrät, jotka aluksella ovat saapumis- ja poistumishetkellä; h) toimitettava ERS-tiedot päivittäin Seychellien kalastuksenseurantakeskukselle 1 jakson 5 kohdassa tarkoitettua esitysmuotoa käyttäen viimeistään klo 23.59 UTC. 2. Päällikkö vastaa kirjattujen ja toimitettujen ERS-tietojen paikkansapitävyydestä. 3. Seychellien kalastuksenseurantakeskuksen on lähetettävä ERS-tiedot automaattisesti ja välittömästi EU:n kalastuksenseurantakeskukselle. 4. EU:n kalastuksenseurantakeskus vahvistaa vastausviestillä ERS-tietojen vastaanottamisen ja käsittelee kaikkia ERS-tietoja luottamuksellisina. 3 jakso Toimintahäiriö Seychellien aluksen ERS-järjestelmässä ja/tai ERS-tietojen toimituksessa aluksen ja Seychellien kalastuksenseurantakeskuksen välillä 1. Seychellien on ilmoitettava viipymättä Seychellien aluksen päällikölle ja/tai omistajalle tai tämän edustajalle kaikista alukselle asennetun ERS-järjestelmän teknisistä toimintahäiriöistä tai siitä, ettei ERS-tietojen lähettäminen aluksen ja Seychellien kalastuksenseurantakeskuksen välillä onnistu. 2. Seychellien on ilmoitettava EU:n viranomaisille häiriöstä ja korjaavista toimista. 3. Jos kyseessä on ERS-järjestelmän toimintahäiriö Seychellien aluksella, aluksen päällikön ja/tai varustajan on korjattava tai vaihdettava viallinen ERS-järjestelmä kymmenen päivän kuluessa. Jos Seychellien alus käy satamassa kyseisten kymmenen päivän kuluessa, se saa jatkaa kalastustoimintaansa EU:n kalastusalueella sitten, kun sen ERS-järjestelmä on täysin toimiva, eikä tähän tarvita EU:n antamaa lupaa. 4. Seychellien alus ei saa ERS-järjestelmän teknisen vian tai toimintahäiriön jälkeen lähteä satamasta, ellei a) ERS- järjestelmä ole taas täysin toimintakunnossa Seychellejä ja EU:ta tyydyttävällä tavalla, tai b) Seychellien alus saa Seychellien toimivaltaiselta viranomaiselta lupaa lähteä satamasta tapauksessa, jossa alus ei aio aloittaa uudelleen kalastustoimintaa EU:n vesillä. c) Jälkimmäisessä tapauksessa Seychellien on ilmoitettava EU:lle päätöksestään ennen kuin se antaa Seychellien alukselle luvan lähteä satamasta. 5. Jokaisen EU:n kalastusalueella kalastavan Seychellien aluksen, jolla on viallinen ERS-järjestelmä, on toimitettava kaikki ERS-tiedot Seychellien kalastuksenseurantakeskukselle ja EU:lle päivittäin viimeistään klo 23.59 UTC jollakin muulla sähköisellä viestintävälineellä, siihen asti kun ERS-järjestelmä on korjattu 3 kohdassa tarkoitettua määräaikaa noudattaen. 6. Seychellien kalastuksenseurantakeskuksen on toimitettava ERS-tiedot, joita ei voitu saattaa EU:n viranomaisten käytettäväksi ERS-järjestelmän kautta 1 kohdassa tarkoitetun häiriön vuoksi, EU:n kalastuksenseurantakeskukselle jossain muussa yhteisesti sovitussa vaihtoehtoisessa sähköisessä muodossa. Tätä vaihtoehtoista tietojen toimittamista olisi pidettävä ensisijaisen tärkeänä, koska tietojen toimittamisen tavallisia määräaikoja ei voida noudattaa. 7. Jos EU:n kalastuksenseurantakeskus ei saa alukselta ERS-tietoja kolmeen peräkkäiseen päivään, EU voi määrätä Seychellien aluksen palaamaan heti EU:n nimeämään satamaan tutkintaa varten. 4 jakso Kalastuksenseurantakeskukseen liittyvä toimintahäiriö – EU:n kalastuksenseurantakeskus ei vastaanota ERS-tietoja 1. Jos sopimuspuolen kalastuksenseurantakeskus ei vastaanota ERS-tietoja, sen on viipymättä ilmoitettava asiasta toiselle sopimuspuolelle ja tarvittaessa edistettävä ongelman ratkaisemista. 2. Seychellien kalastuksenseurantakeskuksen ja EU:n kalastuksenseurantakeskuksen on sovittava yhteisesti vaihtoehtoisista sähköisistä viestintävälineistä, joita on käytettävä ERS-tietojen toimittamiseen, jos kalastuksenseurantakeskuksessa ilmenee toimintahäiriö, sekä tiedotettava toisilleen mahdollisista muutoksista viipymättä. 3. Jos EU:n kalastuksenseurantakeskus ilmoittaa, ettei se ole saanut ERS-tietoja, ja Seychellien kalastuksenseurantakeskus yksilöi ongelman syyt, Seychellien on toteutettava asianmukaiset toimenpiteet ongelman ratkaisemiseksi. Seychellien kalastuksenseurantakeskuksen on ilmoitettava EU:n kalastuksenseurantakeskukselle ongelmasta sekä tuloksista ja toteutetuista toimenpiteistä 24 tunnin kuluessa toimintahäiriön toteamisesta. 4. Jos ongelman ratkaiseminen kestää kauemmin kuin 24 tuntia, Seychellien kalastuksenseurantakeskuksen on toimitettava puuttuvat ERS-tiedot viipymättä EU:n kalastuksenseurantakeskukselle käyttäen jotakin 3 jakson 6 kohdassa tarkoitettua vaihtoehtoista sähköistä viestintävälinettä. 5. EU ilmoittaa toimintahäiriöistä toimivaltaisille seuranta-, tarkastus- ja valvontayksiköilleen, jottei Seychellien aluksia epäiltäisi sääntöjen rikkomisesta sen vuoksi, ettei Seychellien kalastuksenseurantakeskus ole toimittanut ERS-tietoja kyseiseen kalastuksenseurantakeskukseen liittyvän toimintahäiriön johdosta. 5 jakso Kalastuksenseurantakeskuksen huoltotoimet 1. Kalastuksenseurantakeskuksen suunnitelluista huoltotoimista (huolto-ohjelma), jotka voivat vaikuttaa ERS-tietojen toimittamiseen, olisi ilmoitettava toiselle kalastuksenseurantakeskukselle vähintään 72 tuntia etukäteen, ja samalla on mahdollisuuksien mukaan ilmoitettava huoltotöiden päivämäärä ja kesto. Tiedot keskeytyksistä, käyttöhäiriöistä tai huoltotoimista, joita ei ollut suunniteltu, olisi ilmoitettava mahdollisimman pian toiselle kalastuksenseurantakeskukselle. 2. Huoltotoimien aikana ERS-tietojen lähettäminen voi odottaa siihen saakka, kun järjestelmä on uudelleen toiminnassa. Kyseiset ERS-tiedot on toimitettava välittömästi sen jälkeen, kun keskeytys on päättynyt. 3. Jos huoltotoimet kestävät yli 24 tuntia, ERS-tiedot toimitetaan toiselle kalastuksenseurantakeskukselle käyttäen jotakin 3 jakson 6 kohdassa tarkoitettua vaihtoehtoista sähköistä välinettä. 4. Seychellit ja EU ilmoittavat huoltotoimista toimivaltaisille seuranta-, tarkastus- ja valvontayksiköilleen, jottei Seychellien aluksia epäiltäisi sääntöjen rikkomisesta sen vuoksi, ettei ERS-tietoja ole toimitettu kalastuksenseurantakeskuksen huoltotoimien johdosta. Lisäys 4 Ilmoitusten muodot Saapumisilmoitus (COE)[1] Sisältö || Lähetys Määräpaikka || FRA Toiminnan koodi || COE Aluksen nimi || Kansainvälinen radiokutsutunnus || Saapumissijainti || LT/LG Saapumispäivä ja -kellonaika (UTC) || pp/kk/vvv – hh.mm Aluksella oleva kalamäärä (Mt) lajeittain: || Keltaevätonnikala (YFT) || (Mt) Isosilmätonnikala (BET) || (Mt) Boniitti (SKJ) || (Mt) Muut (täsmennettävä) || (Mt) Poistumisilmoitus (COX)[2] Sisältö || Lähetys Määräpaikka || FRA Toiminnan koodi || COX Aluksen nimi || Kansainvälinen radiokutsutunnus || Saapumissijainti || LT/LG Poistumispäivä ja -kellonaika (UTC) || pp/kk/vvv – hh.mm Aluksella oleva kalamäärä (Mt) lajeittain: || Keltaevätonnikala (YFT) || (Mt) Isosilmätonnikala (BET) || (Mt) Boniitti (SKJ) || (Mt) Muut (täsmennettävä) || (Mt) Saalisilmoituksen (CAT) muoto aluksen saavuttua EU:n kalastusalueelle[3]. Sisältö || Lähetys Määräpaikka || FRA Toiminnan koodi || CAT Aluksen nimi || Kansainvälinen radiokutsutunnus || Ilmoituspäivä ja -kellonaika (UTC) || pp/kk/vvv – hh.mm Aluksella oleva kalamäärä (Mt) lajeittain: || Keltaevätonnikala (YFT) || (Mt) Isosilmätonnikala (BET) || (Mt) Sisältö || (Mt) Muut (täsmennettävä) || (Mt) Pyydysten laskujen lukumäärä edellisen ilmoituksen jälkeen || Kaikki ilmoitukset on toimitettava toimivaltaiselle viranomaiselle seuraavaan faksinumeroon, sähköpostiosoitteeseen tai postiosoitteeseen: Sähköposti: cnsp-france@developpement-durable.gouv.fr Faksi: (+33) 2 97 55 23 75 Postiosoite: Avenue Louis Bougo, F-56410 Etel, FRANCE Lisäys 5 VMS-viestien välittäminen Sijainti-ilmoitus Tieto || Koodi || Pakollinen (O) /Va­paa­ehtoi­nen (F) || Huomautukset Tietueen alku || SR || O || Järjestelmätieto – osoittaa tietueen alun Vastaanottaja || AD || O || Viestiä koskeva tieto – vastaanottaja. Kolmikirjaiminen ISO-maakoodi Lähettäjä || FS || O || Viestiä koskeva tieto – lähettäjä. Kolmikirjaiminen ISO-maakoodi Viestityyppi || TM || O || Viestiä koskeva tieto – viestityyppi, 'POS' Radiokutsutunnus || CR || O || Alusta koskeva tieto – aluksen kansainvälinen radiokutsutunnus Sopimuspuolen sisäinen viitenumero || IR || F || Alusta koskeva tieto – sopimuspuolen yksilöllinen numero (lippuvaltion kolmikirjaiminen ISO-koodi, jota seuraa numero) Ulkoinen rekisterinumero || XR || F || Alusta koskeva tieto – aluksen kyljessä oleva numero Lippuvaltio || FS || F || Lippuvaltiota koskeva tieto Leveysaste || The || O || Aluksen sijaintia koskeva tieto – sijainti asteina ja minuutteina N/S AAMM (WGS -84) Pituusaste || Lo || O || Aluksen sijaintia koskeva tieto – sijainti asteina ja minuutteina E/W AAMM (WGS-84) Päivämäärä || DA || O || Aluksen sijaintiin liittyvä yksityiskohta – sijainnin kirjaamisen päivä (UTC) (VVVVKKPP) Tunti || TI || O || Aluksen sijaintiin liittyvä yksityiskohta – sijainnin kirjaamisen kellonaika (UTC) (TTMM) Tietueen loppu || ER || O || Järjestelmätieto, joka osoittaa tietueen lopun Merkistö: ISO 8859.1 Tietojen siirrossa käytetään seuraavaa rakennetta: – tietoyksikön alku ilmoitetaan kaksoisvinoviivalla (//) ja kentän koodilla 'SR'; – tietoelementin alku ilmoitetaan kaksoisvinoviivalla (//) ja kentän koodilla; – kentän koodi ja tieto erotetaan vinoviivalla (/); – tietoparit erotetaan välilyönnillä; – tietueen loppu ilmoitetaan koodilla 'ER' ja kaksoisvinoviivalla (//); – vapaaehtoiset tiedot lisätään kirjaamisen alkamisen ja lopettamisen väliin. Lisäys 6 Alusten satelliittiseurantajärjestelmä (VMS) Yleiset periaatteet 1. Sopimuksen liitteessä olevan IV luvun 4 jaksossa mainitun alusten satelliittiseurantajärjestelmän osalta kaikki EU:n kalastusalueella, sellaisena kuin se määritellään liitteessä olevan I luvun 2 kohdan a alakohdassa, jäljempänä 'kalastusalue', kalastavien tai kalastusta aikovien Seychellien alusten on täytettävä kaikki seuraavassa esitetyt määräykset. 2. Jos Seychellien aluksella ei ole VMS-järjestelmän aluksen paikannuslaitetta (VLD) tai jos alukselle asennettu VLD ei toimi, alus ei saa tulla EU:n kalastusalueelle harjoittamaan kalastustoimintaa. 3. Seychellien alusten sijaintia ja liikkeitä on seurattava muun muassa VMS:llä syrjimättömästi jäljempänä esitettyjä määräyksiä noudattaen. 4. VMS:n tarkoituksia varten EU:n viranomaisten on ilmoitettava EU:n kalastuksenseurantakeskuksille EU:n kalastusalueen maantieteelliset koordinaatit (leveys- ja pituusasteet). 5. EU:n viranomaisten on toimitettava Seychellien toimivaltaisille viranomaisille kyseiset tiedot sähköisessä muodossa WGS-84 datum -järjestelmässä asteen desimaaleina. 6. EU:n viranomaiset ja Seychellien kalastuksenseurantakeskus ilmoittavat toisilleen yhteystietonsa eli sähköpostiosoitteet https-muodossa tai tarvittaessa muita turvallisia viestintäprotokollia käyttäen, niiden kalastuksenvalvontakeskuksissa käytössä olevat spesifikaatit sekä muut mahdolliset, häiriötilanteissa käytettäväksi tarkoitetut vaihtoehtoiset viestintävälineet. 7. Kaikilla kalastuslupaa hallussaan pitävillä Seychellien aluksilla on oltava asennettuna täysin toimiva aluksen paikannuslaite (VLD), joka mahdollistaa alusten maantieteellisten koordinaattien ilmoittamisen Seychellien kalastuksenseurantakeskukselle automaattisesti ja keskeytymättä. 8. Sijaintitiedot on ilmoitettava tunnin välein. 9. On sovittu, että jommankumman sopimuspuolen pyynnöstä vaihdetaan tietoja käytössä olevista satelliittiseurantajärjestelmän laitteista sen varmistamiseksi, että kyseiset laitteet vastaavat täysin toisen sopimuspuolen vaatimuksia tässä esitettyjen määräysten noudattamiseksi. 10. Sopimuspuolet sopivat tarkistavansa näitä määräyksiä tarpeen vaatiessa, erityisesti silloin kun esiintyy yksittäisiin Seychellien aluksiin liittyviä toimintahäiriöitä tai poikkeavuuksia. EU:n viranomaiset ilmoittavat tällaisista tapauksista Seychellien toimivaltaisille viranomaisille ja Euroopan komissiolle vähintään 15 päivää ennen tarkistusta, joka tapahtuu sekakomitean puitteissa. 11. Tässä esitettyjen määräysten tulkintaa tai soveltamista koskevat riidat edellyttävät sopimuspuolten kuulemista sopimuksen 8 artiklassa määrätyssä sekakomiteassa. VMS-järjestelmän eheys 12. Seychellien aluksen päällikköä ja kaikkia hänen valtuuttamiaan henkilöitä kielletään sulkemasta aluksen paikannuslaitetta tai estämästä sen toimintaa tai muokkaamasta millään tavoin Seychellien kalastuksenseurantakeskukselle toimitettavia tietoja silloin, kun alus kalastaa EU:n kalastusalueella. 13. Aluksen päällikkö vastaa kirjattujen ja toimitettujen kalastuspäiväkirjatietojen paikkansapitävyydestä. 14. Päällikkö varmistaa erityisesti, että a) tietoja ei muuteta millään tavoin; b) satelliittiseurantalaitteiden antennien toimintaa ei estetä millään tavoin; c) satelliittiseurantalaitteiden käyttövoiman saanti ei keskeydy millään tavoin; d) Seychellien aluksen paikannuslaitetta ei poisteta aluksesta tai paikasta, johon se on alun perin asennettu; e) Seychellien aluksen paikannuslaitteen mahdollisesta korvaamisesta ilmoitetaan viipymättä EU:n toimivaltaiselle viranomaiselle; f) aluksen päällikölle voidaan määrätä edellä mainittujen velvoitteiden rikkomisesta seuraamuksia sovellettavan EU:n lainsäädännön mukaisesti. 15. Aluksen satelliittiseurantajärjestelmän laite- ja ohjelmistokomponenttien on oltava suojattuja siten, ettei niihin voida syöttää eikä niistä voida poistaa vääriä sijaintitietoja eikä niiden sisältämiä sijaintitietoja voida muuttaa manuaalisesti. 16. Järjestelmän on oltava täysin automaattinen ja toimintakykyinen kaikkina aikoina ympäristöoloista riippumatta. Satelliittipaikannuslaitteiden tuhoaminen, vahingoittaminen, toimintakyvyttömäksi tekeminen tai muunlainen häirintä on kiellettyä. 17. Aluksen maantieteellinen sijainti määritetään siten, että virhemarginaali on alle 100 metriä ja luotettavuusväli 99 prosenttia. VMS-tietojen toimittaminen 18. Kun tämän sopimuksen perusteella kalastava Seychellien alus saapuu EU:n kalastusalueelle, Seychellien kalastuksenseurantakeskus ilmoittaa saapumisen jälkeiset sijaintiraportit automaattisesti EU:n kalastuksenseurantakeskukselle noudattaen 8 kohdassa vahvistettua raportointitiheyttä. 19. Lähetetyt VMS-viestit tunnistetaan seuraavilla kolmikirjaimisilla koodeilla: a) ”ENT” – ensimmäinen kunkin aluksen EU:n kalastusalueelle saapumisen jälkeen toimittama VMS-tietoraportti; b) ”POS” – kaikki kunkin aluksen EU:n kalastusalueella ollessaan toimittamat VMS-tietoraportit; c) ”EXI” – ensimmäinen kunkin aluksen EU:n kalastusalueelta poistumisen jälkeen toimittama VMS-tietoraportti. 20. Silloin kun on vahvaa näyttöä siitä, että Seychellien alus toimii sääntöjen vastaisesti, raportointitiheys voidaan muuttaa enintään 30 minuutiksi. a) EU:n kalastuksenseurantakeskuksen on toimitettava näyttö Seychellien kalastuksenseurantakeskukselle ja Euroopan komissiolle ja toimitettava sen mukana raportointitiheyden muutospyyntö. Seychellien kalastuksenseurantakeskuksen on lähetettävä tiedot EU:n kalastuksenseurantakeskukselle automaattisesti ja reaaliajassa välittömästi pyynnön saatuaan. b) EU:n kalastuksenseurantakeskuksen on ilmoitettava seurantamenettelyn lopettamisesta välittömästi Seychellien kalastuksenseurantakeskukselle ja Euroopan komissiolle. c) Seychellien kalastuksenvalvontakeskukselle ja Euroopan komissiolle on ilmoitettava tämän kohdan mukaiseen erityispyyntöön perustuvan seurantamenettelyn jatkotoimista. 21. Edellä 19 kohdassa tarkoitetut viestit on toimitettava sähköisesti https-muodossa tai käyttäen muita turvallisia viestintäprotokollia, joista on sovittu asianomaisten kalastuksenvalvontakeskusten kesken jo ennakolta. VMS-laitteen toimintahäiriö Seychellien aluksella 22. Jos Seychellien alukselle asennettuun aluksen paikannuslaitteeseen tulee tekninen vika tai toimintahäiriö, aluksen päällikön on toimitettava millä tahansa edellä 6 kohdassa sovitulla viestintävälineellä Seychellien kalastuksenseurantakeskukselle edellä 19 kohdassa mainitut tiedot alkaen siitä ajankohdasta, jona EU:n toimivaltainen viranomainen ilmoitti viasta tai toimintahäiriöstä. 23. Tällaisessa tapauksessa on lähetettävä vähintään yksi kokonaissijaintiraportti neljän tunnin välein niin kauan kuin Seychellien alus on EU:n kalastusalueella. Kokonaissijaintiraportissa ilmoitetaan kyseisen aluksen päällikön näiden neljän tunnin aikana rekisteröimät tuntikohtaiset sijainnit lisäyksessä 5 kuvatulla tavalla. 24. Seychellien kalastuksenseurantakeskuksen on lähetettävä nämä viestit viipymättä EU:n kalastuksenseurantakeskukselle. EU:n toimivaltainen viranomainen voi tarvittaessa tai epäilytapauksissa pyytää tiettyä Seychellien alusta toimittamaan sijaintiraportin tunnin välein. 25. Viallinen laite on korjattava tai korvattava toisella heti, kun Seychellien alus päättää kalastusmatkansa. Uusi kalastusmatka voi alkaa vasta sitten, kun laite on korjattu tai korvattu toisella, ja se on saanut asianmukaisen hyväksynnän Seychellien toimivaltaiselta viranomaiselta, joka ilmoittaa päätöksestään EU:n viranomaisille. Kalastuksenseurantakeskukseen liittyvä toimintahäiriö – EU:n kalastuksenseurantakeskus ei vastaanota VMS-tietoja 26. Jos jompikumpi kalastuksenseurantakeskus ei saa VMS-tietoja, sen on ilmoitettava asiasta viipymättä toiselle kalastuksenseurantakeskukselle, ja tarvittaessa ne tekevät yhteistyötä ongelman ratkaisemiseksi. 27. Seychellien kalastuksenseurantakeskuksen ja EU:n kalastuksenseurantakeskuksen on sovittava yhteisesti ennen sopimuksen väliaikaista soveltamista vaihtoehtoisista sähköisistä viestintävälineistä, joita VMS-tietojen toimittamiseen on käytettävä, jos kalastuksenseurantakeskuksessa ilmenee toimintahäiriö, sekä tiedotettava toisilleen viipymättä mahdollisista kyseisiä välineitä koskevista muutoksista. 28. Jos EU:n kalastuksenseurantakeskus ilmoittaa, ettei se ole saanut VMS-tietoja, Seychellien kalastuksenseurantakeskuksen on yksilöitävä ongelman syyt ja toteutettava asianmukaiset toimenpiteet ongelman ratkaisemiseksi. Seychellien kalastuksenseurantakeskus ilmoittaa EU:n kalastuksenseurantakeskukselle tuloksista ja toteutetuista toimenpiteistä 24 tunnin kuluessa häiriöilmoituksen saamisesta. 29. Jos ongelman ratkaiseminen kestää kauemmin kuin 24 tuntia, Seychellien kalastuksenseurantakeskuksen on toimitettava puuttuvat VMS-tiedot EU:n kalastuksenseurantakeskukselle käyttäen 27 kohdassa tarkoitettua vaihtoehtoista sähköistä viestintävälinettä. 30. EU ilmoittaa asiasta toimivaltaisille seuranta-, tarkastus- ja valvontayksiköilleen, jottei Seychellien aluksia vastaan käynnistettäisi rikkomisesta johtuvaa menettelyä sen vuoksi, ettei EU:n kalastuksenseurantakeskus ole saanut VMS-tietoja kalastuksenseurantakeskukseen liittyvän häiriön johdosta. Kalastuksenseurantakeskuksen huoltotoimet 31. Kalastuksenseurantakeskuksen suunnitelluista huoltotoimista (huolto-ohjelma), jotka voivat vaikuttaa VMS-tietojen vaihtoon, on ilmoitettava toiselle kalastuksenseurantakeskukselle vähintään 72 tuntia etukäteen, ja samalla on mahdollisuuksien mukaan ilmoitettava huoltotöiden päivämäärä ja kesto. Tiedot huoltotoimista, joita ei ollut suunniteltu, on ilmoitettava mahdollisimman pian toiselle kalastuksenseurantakeskukselle. 32. Huoltotoimien aikana VMS-tietojen lähettäminen voi odottaa siihen saakka, kun järjestelmä on taas toiminnassa. Asianomaiset VMS-tiedot saatetaan käytettäväksi heti huoltotöiden päätyttyä. 33. Jos huoltotoimet kestävät yli 24 tuntia, VMS-tiedot toimitetaan toiselle kalastuksenseurantakeskukselle käyttäen 27 kohdassa tarkoitettua vaihtoehtoista sähköistä välinettä. 34. EU:n viranomaiset ilmoittavat asiasta toimivaltaisille seuranta-, tarkastus- ja valvontayksiköilleen, jottei Seychellien aluksia vastaan käynnistettäisi rikkomisesta johtuvaa menettelyä sen vuoksi, ettei VMS-tietoja ole toimitettu kalastuksenseurantakeskuksen huoltotoimien vuoksi. [1] Lähetetään kuusi (6) tuntia ennen saapumista EU:n kalastusalueelle. [2] Lähetetään kuusi (6) tuntia ennen poistumista EU:n kalastusalueelta. [3] Lähetetään kolmen (3) päivän välein EU:n kalastusalueelle saapumisen jälkeen.